EUROOPAN KESKUSPANKIN LAUSUNTO

Euroopan unionin neuvoston pyynnöstä Euroopan yhteisön perustamissopimuksen 109 artiklan 3 kohdan mukaisesti kolmesta suosituksesta neuvoston päätöksiksi, jotka koskevat valuuttasuhteita Monacon ruhtinaskunnan, San Marinon tasavallan ja Pyhän istuimen kanssa

(1999/C 127/05)

1. Euroopan keskuspankki (EKP) sai 21 päivänä joulukuuta 1998 Euroopan unionin neuvostolta pyynnön antaa EKP:n lausunto Euroopan yhteisöjen komission kolmesta suosituksesta (KOM(1998) 789 lopull.) kolmeksi neuvoston päätökseksi (EY) yhteisön kannasta sopimuksiin, jotka koskevat rahapoliittisia suhteita Monacon ruhtinaskunnan, San Marinon tasavallan ja Pyhän istuimen kanssa.

2. EKP:n toimivalta antaa lausunnon, joka perustuu Euroopan yhteisöjen perustamissopimuksen (jäljempänä "perustamissopimus") 109 artiklan 3 kohtaan. Tämän EKP:n lausunnonon antanut EKP:n neuvosto EKP:n työjärjestyksen 17.5 artiklan ensimmäisen virkkeen mukaisesti. EKP on suostunut neuvoston pyyntöön antaa lausunto pyynnössä esitetyssä lyhyessä määräajassa vain euroon siirtymisestä johtuvien erittäin poikkeuksellisten olosuhteiden vuoksi.

3. Neuvoston päätösluonnoksissa säädetään, että yhteisö tekee sopimukset Monacon ruhtinaskunnan, San Marinon tasavallan ja Pyhän istuimen kanssa. Sopimukset koskevat vain setelien ja metallirahojen liikkeeseenlaskua ja käyttöä, euroalueen maksujärjestelmien käyttöä ja euron oikeudellista asemaa Monacon ruhtinaskunnassa, San Marinon tasavallassa ja Pyhässä istuimessa. Sopimukset ovat seurauksia perustamissopimukseen liitetystä julistuksesta N:o 6, jonka mukaan yhteisö sitoutuu edistämään Monacon ruhtinaskunnan, San Marinon tasavallan ja Pyhän istuimen kanssa voimassa olevien järjestelyjen neuvottelemista uudelleen, mikä saattaa osoittautua tarpeelliseksi yhteisen rahan käyttöönoton myötä.

4. EKP on yhtä mieltä neuvoston päätösehdotuksissa mainittujen sopimusten perusteella luotavien rahapoliittisten yhteyksien laajuudesta. Ottaen huomioon yhtäältä Ranskan ja Monacon ruhtinaskunnan väliset ja toisaalta Italian, San Marinon tasavallan ja Pyhän istuimen väliset olemassa olevat taloudelliset suhteet EKP pitää sopivana, että yhteisö solmii seteleitä ja metallirahoja, maksujärjestelmien käyttöoikeutta ja euron oikeudellista asemaa koskevat sopimukset Monacon ruhtinaskunnan, San Marinon tasavallan ja Pyhän istuimen kanssa.

5. EKP suhtautuu myönteisesti siihen, että neuvoston päätösluonnokset heijastavat oikealla tavalla rahapoliittisia asioita koskevan toimivallan siirtämistä yhteisölle ja sen jakamista Euroopan unionin neuvoston, Euroopan yhteisöjen komission ja Euroopan keskuspankkijärjestelmän välillä. Erityisen myönteisesti EKP suhtautuu siihen, että Monacon ruhtinaskunnassa, San Marinon tasavallassa ja Pyhässä istuimessa sijaitsevien rahoituslaitosten oikeudesta käyttää euroalueen maksujärjestelmiä on sovittava EKP:n kanssa ja että EKP toimivaltaansa kuuluvilla aloilla osallistuu täysimääräisesti näitä sopimuksia koskeviin neuvotteluihin ja että EKP:lla on valtuus esittää sopimusluonnosten toimittamista neuvostolle päätöksentekoa varten.

6. EKP ottaa huomioon sen, että perustamissopimus ja neuvoston Monacoa koskeva päätösluonnos eivät kumpikaan muodosta oikeusperustaa sille, että EKP voisi kolmannen vaiheen alusta alkaen määrätä vähimmäisvarantovelvoitteita tai tilastoihin liittyviä raportointivaatimuksia Monacon ruhtinaskunnassa toimiville luotto- ja rahalaitoksille tai sille että Monacon ruhtinaskunnan ja Euroopan keskuspankkijärjestelmään erottamattomasti kuuluvan Ranskan keskuspankin väliset tämän hetkiset yhteydet voitaisiin säilyttää siltä osin kuin ne koskevat vähimmäisvarantovelvoitteita ja tilastotietoihin liittyviä raportointivaatimuksia. Uusi kahdenvälinen sopimus yhteisön ja Monacon ruhtinaskunnan välillä voisi tässä suhteessa täydentää perustamissopimusta, ja tästä syystä neuvosto voi harkita, että päätösluonnoksen 6 artiklaan, jossa jo käsitellään Ranskan maksujärjestelmien käyttöä, lisättäisiin maininta vähimmäisvarantojen ja tilastotietoihin liittyvien raportointivaatimusten ylläpitämisestä, jotka koskisivat Monacon ruhtinaskunnassa sijaitsevia rahoituslaitoksia.

7. Kolmen päätösluonnoksen 9 artiklassa olevat maininnat Monacosta, San Marinosta ja Pyhästä istuimesta tulisi poistaa, koska Ranskalle ja Italialle osoitetuilla päätöksillä ei voida asettaa velvoitteita mainituille kolmelle muulle valtiolle.

8. Tämä lausunto julkaistaan Euroopan yhteisöjen virallisessa lehdessä.

Tehty Frankfurt am Mainissa 30 päivänä joulukuuta 1998.

EKP:n varapuheenjohtaja

C. NOYER

Johtokunnan jäsen

T. PADOA-SCHIOPPA